Nõnda küsis minult, küll naljaga pooleks, aga samas siiski teine pool sellest küsimusest ka pisut murelik ja pahane sellise ebameeldiva leiutise peale, reedel tunniarutelu käigus üks  kuuenda klassi poiss. Noh, mina siis vastasin, et ei leiutanud seda keegi, vaid et on teine pigem nagu loodusseadus (või loodusõnnetus), mida me aeg-ajalt avastada saame (antud nähtuse puhul siis ilmselt ikka ja jälle inimkonna ajaloo edenedes). "Aga et miks see olemas on..." Siinkohal ma selget vastust anda ei osanudki. Teatasin, et nii nagu mina sellest aru saan, on asjasse segatud inimeste tarbimishullus ja uljas laenuvõtmine. (Ma ise just sellepärast eriliselt laene võtnud ei ole - õppelaenu vaid ja paar aastat tagasi 50 000 auto ostmiseks - et see 30 aastat pangale igakuiselt suurema osa oma palgast ära andmine ei ole mulle kunagi eriliselt hea mõte tundunud. Tean ju üpris hästi omaenese elukogemusest, kuidas ajad võivad muutuda - ning olen kartnud hättajäämist, kui ühtäkki mingil põhjusel, olgu selleks siis töö või töövõime kaotus, ma enam ei peaks suuteline olema oma ulja ostu eest lõpuni tasuma. -- Õppelaen on mul praeguseks tagasi makstud juba ning autoostulaen saab otsa 2010 suvel - loodan optimistlikult, et suudan vähemalt niipalju teenida, et selle korda saan - ning auto investeeringuna on mulle siiski praeguseks ka juba päris mitu tuhandet tagasi teeninud - ilma selleta oleksin praegu ilmselt töötu ja elaksime neljakesi viiest tuhandest kuus.)    Aga siiski, mis ikkagi viis selleni, et meil praegu see majanduskriis on? Kuidas ma seletan seda sellele kuuenda klassi poisile?